KOMISJONI MÄÄRUS (EÜ) nr 738/2000,

7. aprill 2000,

teatavate kaupade klassifitseerimise kohta koondnomenklatuuris

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta,1 viimati muudetud komisjoni määrusega (EÜ) nr 2626/1999,2 eriti selle artiklit 9,

ning arvestades järgmist:

1) Nimetatud määrusele lisatud koondnomenklatuuri ühtse kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.

2) Määrusega (EMÜ) nr 2658/87 kehtestati koondnomenklatuuri tõlgendamise üldeeskirjad. Neid eeskirju kohaldatakse ka mis tahes muu täielikult või osaliselt koondnomenklatuuril põhineva või sellele mis tahes täiendavaid alajaotisi lisava nomenklatuuri suhtes, mis kehtestatakse konkreetsete ühenduse sätetega tariifi kohaldamist ja teisi kaubavahetusega seotud meetmeid silmas pidades.

3) Vastavalt nimetatud üldeeskirjadele tuleb käesolevale määrusele lisatud tabeli 1. veerus kirjeldatud kaubad 3. veerus esitatud põhjenduste alusel klassifitseerida 2. veerus näidatud CN-koodide alla.

4) On asjakohane, et siduva tariifiinformatsiooni pidaja võib vastavalt nõukogu 12. oktoobri 1992. aasta määruse (EMÜ) nr 2913/92 (millega kehtestatakse ühenduse tolliseadustik,3 viimati muudetud Euroopa Parlamendi ja nõukogu määrusega (EÜ) nr 955/19994) artikli 12 lõike 6 sätetele kolme kuu jooksul jätkuvalt tugineda sellisele liikmesriikide tolliasutuste antud siduvale tariifiinformatsioonile kaupade klassifitseerimise kohta koondnomenklatuuris, mis ei vasta käesoleva määrusega kehtestatud sätetele.

5) Käesoleva määrusega ettenähtud meetmed on toodete nr 1-4 ja 6 osas kooskõlas tolliseadustiku komitee arvamusega.

6) Lisatud tabeli toote nr 5 osas ei ole tolliseadustiku komitee oma eesistuja määratud tähtaja jooksul arvamust esitanud,

ON VASTU VÕTNUD KÄESOLEVA MÄÄRUSE:

Artikkel 1

Lisatud tabeli 1. veerus kirjeldatud kaubad klassifitseeritakse koondnomenklatuuris vastavate nimetatud tabeli 2. veerus näidatud CN-koodide alla.

Artikkel 2

Liikmesriikide tolliasutuste antud siduvale tariifiinformatsioonile, mis ei ole kooskõlas käesoleva määruse sätetega, võib jätkuvalt tugineda kolme kuu jooksul vastavalt määruse (EMÜ) nr 2913/92 artikli 12 lõike 6 sätetele.

Artikkel 3

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 7. aprill 2000

Komisjoni nimel

komisjoni liige

Frederik BOLKESTEIN

1 EÜT L 256, 7.9.1987, lk 1.

2 EÜT L 321, 14.12.1999, lk 3.

3 EÜT L 302, 19.10.1992, lk 1.

4 EÜT L 119, 7.5.1999, lk 1.

LISA

Kauba kirjeldus Klassifikatsioon (CN-kood) Põhjendus

1 2 3

1. Elastne toode, mida kasutatakse temperatuurikontrolliga gaaside või vedelike jaotuseks. Toode koosneb järgmistest komponentidest (seestpoolt väljapoole): - materjali ülekandeks ettenähtud elastne plasttoru minimaalse survetugevusega 27,6 Mpa, - elektriküttevöö, mis on ülekandetorust alumiiniumplaadiga eraldatud, - alumiiniumfooliumikiht, mis katab ülekandetoru, küttevööd ja alumiiniumplaati, - küttevöö isoleerkaabel, - karvastatud materjali kiht, - väline elastsest sünteetilisest materjalist kate. Toodet imporditakse pikkuse järgi ilma toruliitmiketa. 3917 31 90 Klassifikatsioon määratakse kindlaks koondnomenklatuuri tõlgendamise üldeeskirjadega 1, 3b ja 6, grupi 39 märkusega 8 ning CN-koodide 3917, 3917 31 ja 3917 31 90 sõnastusega. Plasttoru, mis on materjali ülekandmise seisukohalt otsustava tähtsusega, annab tootele tema iseloomulikud omadused.

2. Elastne toode, mida kasutatakse temperatuurikontrolliga gaaside või vedelike jaotuseks. Toode koosneb järgmistest komponentidest (seestpoolt väljapoole): - materjali ülekandmiseks ettenähtud elastsete plasttorude kimp, - elektriküttevöö, mis on ülekandetorudest alumiiniumplaadiga eraldatud, - alumiiniumfooliumikiht, mis katab ülekandetorusid, küttevööd ja alumiiniumplaati, - küttevöö isoleerkaabel, - karvastatud materjali kiht, - väline elastsest sünteetilisest materjalist kate. Toodet imporditakse pikkuse järgi ilma toruliitmiketa. 3926 90 99 Klassifikatsioon määratakse kindlaks koondnomenklatuuri tõlgendamise üldeeskirjadega 1, 3b ja 6 ning CN-koodide 3926, 3926 90 ja 3926 90 99 sõnastusega. Materjali ülekandmise seisukohalt otsustava tähtsusega plasttorude arv annab tootele tema iseloomulikud omadused.

3. Hüdraulilise tõstevahendiga sõiduk, mis on varustatud tööplatvormiga. Sõiduk koosneb veoautošassiist, millel on kabiin juhi ja reisijate jaoks. Sõiduki paneb tööle diiselmootor. Ta sobib iseseisvaks sõitmiseks üldkasutatavatel teedel. Tõstevahend on püsivalt sõidukile paigaldatud. Ta koosneb vertikaalseks liikumiseks ettenähtud pöörlevast teleskoopnoolest, tööplatvormist mõõtmetega 0,60 m x 1,20 m ja varbreelingust. Tõstevahendi juhtimisseadised on paigaldatud platvormile. Sõidukil on 4 sissetõmmatavat stabilisaatorit, mis tõstevahendi kasutamisel toetuvad maapinnale. Tõstevahendi maksimaalne kõrgus on 12 m ja ta võib tõsta kuni 325 kg. Vt illustratsiooni A* 8705 90 90 Klassifikatsioon määratakse kindlaks koondnomenklatuuri tõlgendamise üldeeskirjadega 1 ja 6 ning CN-koodide 8705, 8705 90 ja 8705 90 90 sõnastusega. Sõiduk on rubriigi 8705 eriotstarbeline mootorsõiduk.

4. Hüdraulilise tõstevahendiga sõiduk, mis on varustatud tööplatvormi ja kahvlitega. Sõidukil on aku jõul töötav elektrimootor, mida kasutatakse tõstevahendi töölepanekuks ja sõiduki kohalt liigutamiseks. Tõstevahendi juhtimisseadised on paigaldatud tööplatvormile. Sõiduk ei sobi üldkasutatavatel teedel sõitmiseks. Tõstevahendi maksimaalne kõrgus on 2,50 m ja ta võib tõsta kuni 1 200 kg. Vt illustratsiooni B* 8427 10 10 Klassifikatsioon määratakse kindlaks koondnomenklatuuri tõlgendamise üldeeskirjadega 1 ja 6 ning CN-koodide 8427, 8427 10 ja 8427 10 10 sõnastusega. See iseliikuv sõiduk on ette nähtud kaupade transpordiks ning kaupade ja inimeste tõstmiseks.

5. Hüdraulilise tõstevahendiga sõiduk, mis on varustatud tööplatvormiga. Sõiduk koosneb lamedast pinnast, millele on paigaldatud tõstevahend ja elektrimootor, mille jõul sõiduk ja tõstevahend töötavad. Tõstevahendi juhtimisseadised on paigaldatud tööplatvormile. Sõidukil on 4 suurt ratast (12,5 x 16 tolli). Ta võib sõita kuni 25 % kaldega teel ja tema maksimaalne sõidukiirus on 4,3 km/h. Ta ei sobi üldkasutatavatel teedel sõitmiseks, kui teda ei pukseeri teine mootorsõiduk. Tõstevahend on püsivalt sõidukile paigaldatud. Ta koosneb horisontaalseks ja vertikaalseks liikumiseks ettenähtud teleskoopnoolest. Tal on tööplatvorm mõõtmetega 0,66 m x 1,5 m ja varbreeling. Tõstevahendi maksimaalne kõrgus on 15,5 m ja ta võib tõsta kuni 227 kg. Vt illustratsiooni C* 8428 90 98 Klassifikatsioon määratakse kindlaks koondnomenklatuuri tõlgendamise üldeeskirjadega 1 ja 6 ning CN-koodide 8428, 8428 90 ja 8428 90 98 sõnastusega. See iseliikuv sõiduk ei sobi kaupade transpordiks. Ta on ette nähtud ainult kaupade ja inimeste tõstmiseks.

6. Hüdrauliline 4 rattaga tõstevahend, mis on varustatud tööplatvormiga. Tõstevahendil on mootor, mida kasutatakse ainult tõstenoole tööks. Teleskoopnoole juhtimisseadised on paigaldatud tööplatvormile. Tõstevahendil on 4 sissetõmmatavat stabilisaatorit, mis tõstevahendi kasutamisel toetuvad maapinnale. Tal ei ole sõidumootorit ja ta ei sobi üldkasutatavatel teedel sõitmiseks. Hüdrauliline tõstevahend on vertikaalseks liikumiseks ettenähtud teleskoopnool. Tal on tööplatvorm mõõtmetega 0,66 m x 0,66 m ja varbreeling. Tõstevahendi maksimaalne kõrgus on 12,8 m ja ta võib tõsta kuni 160 kg. Vt illustratsiooni D* 8428 90 98 Klassifikatsioon määratakse kindlaks koondnomenklatuuri tõlgendamise üldeeskirjadega 1 ja 6 ning CN-koodide 8428, 8428 90 ja 8428 90 98 sõnastusega. See tõstevahend ei ole iseliikuv ega sobi kaupade transpordiks. Ta on ette nähtud ainult kaupade ja inimeste tõstmiseks.

* Illustratsioonid on üksnes informatsiooniks.

A [INSERT ILLUSTRATION, SEE ORIGINAL]

B [INSERT ILLUSTRATION, SEE ORIGINAL]

C [INSERT ILLUSTRATION, SEE ORIGINAL]

D [INSERT ILLUSTRATION, SEE ORIGINAL]